Anade ( XIX ) n.10 Otubar 2016
Puestis Italianis S.p.A. - Spedizion in a.p. - D.L. 353/2003 (conv. in L. 27/02/2004 n°46) art.1, comma 2, NE/UD
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Referendum Costituzionâl
“bisugne dî di NO!”
Cun cheste riforme il nestri Statût di autonomie speciâl al è in grivi pericul
Se tu tu disis che al è miôr di dî “No” tal prossim Referendum Costituzionâl, tu riscjis di vignî definît un nimì de Patrie (taliane). E se il “No” al ves in fin di vinci, al sucedarà il cjadaldiaul, il montafin, un ribalton come chel dal 1511 in Friûl, la disgracie e la miserie. Peraule dal premier Matteo Renzi, de ministre pas riformis Boschi, de nestre benvolude president Serracchiani, spuinde ideologjiche fondamentâl pal Matteo nazionâl. Pecjât che al lôr imbroi, aes lôr mâl contadis bausiis, aes lôr trabossignis nissun plui nol crodi. Al vendi ridi, se no vaî, aes resintis cjapadis di posizion sun chest cont dal sindic di Udin, Furio Honsell, convertît ae partesanarie dal “Si”. Ce che no si fâs par rivâ a cuistâsi une poltrone di sest pal a vignî.
Sintît cheste sul cont dal Referendum Costituzionâl. Se tu fevelis mâl de riforme Renzi-Boschi, se tu invidis i citadins a votâ “No” tal prossim referendum e tu lu fasis a traviers facebook, al po capitâti di jessi fermât. Al è sucedût a un dai juriscj plui cognossûts, Paolo Maddalena. Judiç costituzionâl dal 2002 al 2011.
Maddalena (80 agns) al è stât ancje vice president de Cort Costituzionâl. Cumò al è impegnât sul front dal “NO” al referendum, cussì come tancj altris costituzionaliscj. Al à firmât plui di un apel cuintri la riforme Renzi-Boschi, in particolâr chel promovût di Onida, firmât ancje da 11 ex presidents de Consulte in chescj dîs di campagne eletorâl e dispès invidâts intai dibatiments.
Di pôc, de mitât di Lui, Maddalena al à vierte une pagjine facebook dedicade a chescj argoments e le à clamade “Meti in vore la Costituzion”, che e à cognossût un vêr e propri boom di visitis, soredut cun doi post. Il prin dai 10 di Avost, a coment de “innomenade” teorie de ministre Boschi. Teorie che e proviôt che cui che al invide a votâ “No” tal Referendum Costituzionâl “nol rispiete il lavôr dal parlament”. A dî la veretât “Il Parlament al varès di sei al servizi dal popul e so rapresentant. Al è evident, partant, che il rapresentât al à il dirit-dovê di controlâ la ativitât dal prin. Di simpri il referendum al è ritignût un at sovran dal popul, une ativitât dal dut libare di cualsisei condizionament”, al à juste apont rimarcât Maddalena.
Pôcs dîs daspò, ai 13 di Avost, Maddalena al à decidût di rispuindi a une rieste di articui publicâts de stampe de Ingletiere, ducj une vore preocupâts di une eventuâl vitorie dal “No”. Il so post al merte di jessi ripuartât: “Secont l’autorevul “Financial Times” la vitorie dal “No” al referendum costituzionâl al podarès produsi efiets disastrôs su la nestre economie. Al sta di fat, invezit, che il nestri referendum nol è la Brixit e nol po produsi nissun efiet economic. Duncje si trate di une grande buzare. Se po si volès cjapâ sul seri cheste afermazion no si podarès dineâ che al rapresente une menace pe libertât di vôt dai talians garantide dal articul 48 de Costituzion, dulà che si proviôt che “il vôt al è personâl e avuâl, libar e segret”. Al sarès inalore confermât, e evident, che la riforme e zove dome ae finance come al è stât domandât da une letare de agjenzie finanziarie J.P. Morgan, e no ai interès dal popul talian. Une altre valide reson partant par votâ di “No” cun assolude convinzion, nonostant il cidinôr sul argoment de bande dai nestris orghins istituzionâi”.
Chest ultin post al è stât viodût di passe 20 mil personis. La pagjine di Maddalena e à scomençât a jessi cognossude. Probabilmentri ancje masse, pes regulis di facebook, pai siei algoritmis o par cui sa cualis altris resons. No si sa parcè che al gjestôr de pagjine (Maddalena) e sedi rivade une curte retifiche che e pandeve: “Ti è stât slaifât, in maniere temporanie, di publicâ intai grups”. In sumis un bloc dal sigûr divignût de grande popolaritât de pagjine. Popolaritât che e stave dant un grant fastidi ai menadôrs dai palaçs di Rome.
Cundut achel la pagjine “Meti in vore la Costituzion” si po continuâ al visitâle e si puedin ancje lei i gnûfs post di Maddalena. Che cussì al à comentât cheste “curiose” situazion: “O soi sorprendût, facebook no mi à displeât lis resons di cheste sospension e o speri che la cuestion e vegni risolvude in maniere definitive”. “Sul reâl contignût de riforme, al zonte in fin, nus vegnin contadis une vore di bausiis. Secont la ministre Boschi, fintremai, la vitorie dal “Sì” al judarès il nestri paîs a scombati il terorisim. A ’nd è di ce impegnâsi in maniere ferbint par displeâ ben lis resons dal “No” parcè che la riforme costituzionâl no zove, gran, al interès dai citadins talians”. Soredut a chei dal Friûl-V.J. che a viodin sot atac e in grivi pericul il lôr statût di autonomie speciâl. Renzi sun chest cont al à lis ideis une vore claris, cun buine pâs dai nestris soçans dem di chenti.
Renzi-Boschi-Serrachiani, cheste e sarès la vuestre democrazie... e par fortune che o sês di çampe. Naturalmentri si fâs par mût di dî, usance Riedo Pup! (tarvos)
Ladins dal Friûl pag.2 – Otubar 2016
DAL TIMÂF A LA LIVENCE
Martin Luther par un cristianisim crei in Europe
Ai 31 di Otubar il pape al sarà a Lund, in Svezie, par celebrâ lis 95 tesis dal teolic todesc
Pe tradizion luterane ai 31 di Otubar dal 1517, juste za fa cinccent agns, Martin Luther (Martin Lutero) al picjave su la puarte de catedrâl di Wittemburg lis famosis 95 tesis. Altris fonts a sostegnin che a fâ chest at di sfide viers il pape di Rome, cence che l’autôr indi savès nuie, a sedin invezit stâs impen i students dal teolic todesc: i zovins confradis dal Ordin Agostianian dai convents di Dresde, Naustadt, Orla, Erfurt e Gotha. Doprâ lis puartis des glesiis, e des universitâts, par slargjâ la cognossince di dutrinis e leçs al jere a chei timps dal dut normâl. Cundut achel, di cualsisei che al sedi stât fat chel at, al ven dut câs considerât il moment dulà che si invià la riforme protestant.
Par celebrâle, ai 31 di Otubar cu ven il pape (di Rome) al cjaparà part a une cerimonie parie fra la Glesie Catoliche e la Federazion luterane mondiâl lant a Lund, in Svezie. Ma parcè cheste sielte ise colade su Lund, une tra lis plui antighis ma no tra lis plui impuartantis des 13 diocesis luteranis dal Paîs? E parcè in Svezie dulà che i catolics a son circje 137 mil di lôr? Chê svedese e je stade la prime Glesie Luterane che, tal 2000, e à rinunziât al status juridic di “Glesie di Stât”. Secont lis statistichis uficiâls tal 201 4, ancje se il 64,6 par cent dai citadins svedês si declare “luteran”, dome il 2 par cent al frecuente cuntune cierte regolaritât lis celebrazions in glesie la domenie. Tant par parafrasâ Roberto Rossellini, se pape Francesc al cirive une “Europe cristiane dal an zero” a Lund in Svezie, dal sigûr la cjatarà. Cheste volte nol varà di lâ a lei sfueis picjâts su lis puartis des glesiis, ma al cjaparà par man il libri preparât de Federazion luterane mondiâl e des Conferencis episcopâls catolichis dai Paîs interessâts titulât “Preiere comun”.
Un libri liturgjic darest une vore doprât intes rispetivis comunitâts par preâ pal “rindiment di graziis, il pintiment e l’impegn ae testemoneance comun, al fin di esprimi i dons de Riforme e domandâ perdon pes division che indi son divignudis par vie des disputis teologjichis”.
Catolics e Luterans si son bielzà scambiâts impuartant documents di dutrine, come la “Declarazion parie su la Dutrine de Justificazion” dal 1999 e “Dal conflit ae comunion” dal 2013. Inmò, ai 19 di Zenâr stât in Vatican il pape al à ricevude une delegazion de Glesie Luterane de Finlandie, vuidade di une femine, Jirja Askola, vescul di Helsinki. Daspò la udience i partecipants a son lâts jù inte Basiliche par assisti ae messe e par cjapâ part ae comunion. In sumis un acjadiment di grande impuartance su la strade no facil de riconciliazion des Glesie cristianis de Europe, vuê plui che mai in dificoltât di front ae presince simpri maiôr di comunitâts leadis ae de pratiche de religjon musulmane, dispès secont interpretazions estremistis. Cussì Martin Luther, e lis sôs tesis, a son tornâts plui che mai di atualitât.
Fi di contadins Martin Luther al nassè a Eisleben, tal Land de Sassonie-Anhalt dal dì vuê ai 10 di Novembar dal 1483. L’ambient dulà che al cressè al jere catolic e sevêr, al pont che inte fede dai gjenitôrs e jentrave une component di superstizion popolâr auride soredut dal paganisim gjermanic.
Tal 1497 Luther al frecuentà la scuele di latin a Magdenburg, alì dai Fradis de vite comun, une associazion religjose di origjine medievâl. Pe volontât dal pari si iscrivè po ae universitât di Erfurt (1501), dulà che al cuistà il titul di “Baccalaureus artium”. Al fo inte biblioteche di chest istitût che al podè lei pe prime volte la Bibie. Un acjadiment straordenari dal mês di Lui dal 1505 al segnà il so a vignî: aes puartis di Stotterheim, une vile de Sassonie, si cjatà butât par tiere par colpe di une saete intant di un temporâl. Inalore al imprometè a Sante Ane che se si fos salvât al sarès lât frari. Ai 17 di Lui dal 1505, a vincjedoi agns, al jentrà tal convent agostinian di Erfurt, dulà che al aprofondì i scrits di San Pauli e Sant Agostin. Achì, tal 1507, al vignì ordenât ancje predi.
Il studi de Bibie, la preiere e la meditazion lu judarin a pervignî a un intindiment diviers di cemût che Diu al considere i pecjadôrs. Di achì, e divignì la idee che il fervôr di Diu e sedi une cjosse che si puedi vuadagnâ, cundut achel e ven concedude par clemence a chei che a manifestin fede. Inte teologjie di S. Pauli in fats l’apuestul al sosten che se no o varìn fede o sarìn justificâts di Diu pai merits di nestri signôr Jesus Crist. Diu, e dome lui, nus darà la gracie e la salvece.
I ponts di fonde de dutrine luterane a son: a) la salvece no si oten fasint buinis azions; si oten dome vint fede in Diu; b) l’om al fâs azions buinis par vie che al è justificât de gracie di Diu: nol è justificât par colpe des buinis azions; c) cualsisedi al pues, iluminât di Diu, svilupâ la cognossince des “Sacris Scrituris”; d) par comprendi lis “Sacris Scrituri” no covente la mediazion di papis e conceis: e baste la gracie divine e une cognossince complete des stessis; e) negazion de infalibilitât dal pape; f) i sacraments a son ridots al batisim e ae eucarestie, i unics, secont Luther, che si à iniment inte Sacre Scriture; g) par ricevi la gracie divine no covente la mediazion dal clericam istituzionalizât (predis, vescui e ce): tra l’om e Diu a ’nd è un contat diret. Al è evident che posizions come chestis a vevin metût in grande dificoltât la “barache papaline di Rome”, dulà che tra ecès, scandui e incoerencis dotrinâls si stave ridusin il cristianisim a une sorte supermarcjât “dal sacri” une vore indecent.
Un altri aspiet une vore impuartant de azion di Martin Luther al rivuarde il fat che al va considerât il pari de lenghe todescje moderne, par vie che al sielzè di tradusi la Bibie inte lenghe de sô int. Par podêlu fâ intune Gjermanie sminuçade in cetancj stâts e dialets al creà un gnûf lengaç, fasint riferiment al dialet de Gjermanie centrâl inricjît dal lengaç popolâr. In chest “gnûf todesc” e vignì stampade la Bibie che e ve cussì une simpri plui slargjade difusion. La sô traduzion de Bibie, fate intant che al jere logât in segret intune fuartece par scuindisi dai sicaris dal pape che lu stavin cirint in dute la Gjermanie, e ve un sucès cetant grant, indi forin stampadis miârs di copiis, cifaris grandonis considerât il fat che il 90 par cent de popolazion no saveve inmò lei. La Bibie e deventà cussì un libri popolâr e ancje la leterature indi aprofità.
Martin Luhter al è muart tal 1546 a Eisleben, il paîs de sô nassince. Inmò vuê centenârs di milions di personis, in dut il mont, si professin aderents ai siei insegnaments. Il contribût che al de tal creâ un mût gnûf di vivi il cristianisim, che al consist inte indipendence de Glesie istituzionâl al è stât dabon grant. L’Europe di vuê, cetant disorientade e ae ricercje de proprie identitât, e à dabon bisugne di chest spirt libar e crei. (renzo balzan)
Ladins dal Friûl pag.3 - Otubar 2016
CRONICHIS DI CHENTI
Cjargne in zenoglon... ma i siei predis a tasin
Intant a Tumieç a podaressin riva 300 “richiedenti asilo”, ma nissun proteste
Tumieç - Vicende faliment CoopCa. Paiaments inviâts pai ex dipendents dai vê di vê in retrat di 8,9 milions. Lis disposizions dal Tribunâl di Udin a va indenant secont i timps concuardâts. Paiâts i creditôrs privilegjâts, - o sei spargnadôrs e i furnidôrs - nol restarà nuie. Ma almancul al è stât predisponûts il paiament des retribuzions e dal Tfr (tratament di fin rapuart). Se lis cjossis a saran fatis in maniere corete, si presum di podê concludi il paimint di ducj i privilegjâts. I dipendents, dut câs, a saran ducj paiâts. Tal complès i creditôrs privilegjâts a incassaran ae fin dal concuardât 30,7 milions di euros, pôc mancul di 9 a coventaran par saldâ i conts cui lavoradôrs.
Tal plan di concuardât presentât ai 17 di Març stât, CoopCa e sotliniave di vê in caric 637 dipendents a timp determinât, plui doi cun rapuart interinâl. A dut Mai, dai 639 dipendents, 86 lavoradôrs a vevin cjatât un gnûf puest di vore. Cussì la Regjon, intune cul Comun di Tumieç, e à inviât un protocol di colaborazion cu la societât Umana par cirî di cjatâ-creâ des pussibilitât di lavôr sul teritori pai dipendents restâts disocupâts. I socis a restaran invezit a sut. Par cumò no’nd è, gran, licuiditât. Naturalmentri lis operazions che e je daûr a davuelzi Alleanza 3.0 no centrin a fat cul concuardât. Il riferiment al è ae donazion che la grande cooperative nazionâl e à decidût di fâ viers i socis spargnadôrs, tornantjur indaûr la mitât dai credits in vê di vê (circje 29,6 milions di euros) viers la cooperative cjargnele falide. Cheste operazion, cemût che al jere stât imprometût, e je stade inviade ae fin dal mês di Avost stât. I bêçs a vignaran dât in trê ratis e dentri doi agns.
Si à dite dal disastri economic creât in Cjargne dal faliment de storiche CoopCa, sedi sul plan ocupazionâl che dal volan economic. A chest bisugne zontâ in chest 2016 i faliments di impuartantis realtâts come la imprese Tomat di Tumieç e la aziende pe produzion di prefabricâts lamelârs par grandis infrastruturis, la Stratex di Sudri. In dificoltât grande al è naturalmentri ancje il cumierç, massime tal cjâf lûc Tumieç, dulà che une buteghe sì e chê altre no e risulte sierade. E nancje il turisim nol va cui sa ce ben, cun dut che lis velinis di palaç a voressin dânus di intindi che no je vere. Darest il spielis di cheste degradade situazion la cjatìn a Darte e inte gjestion des sôs “storichis” Termis. In sumis no son timps d’aur pe mont furlane, che e va indenant a pierdi simpri plui servizis: Tribunâl, Catastic, Agjenzie-Agemont, casarmis (dentri chest mês di Otubar de casarme Cantore di Tumieç a saran lâts vie i ultins alpins, dai cuatricent che a jerin, viers Vençon e Remanzâs), servizi di puestis, scuelis, gjestion direte des propris aghis, servizi Internent une vore scjadint, Sanitât simpri plui penalizade, tant che a son simpri di plui i malâts cjargnei che a scugnin cori jù a tal ospedâl di Udin par podê fâsi curâ.
A cheste situazion di crisi economiche e sociâl no podeve no corispuindi une crisi demografiche. La Cjargne e la mont furlane a continuin a pierdi cussì abitants in maniere impreteribil. A continuin a pierdi soredut abitants zovins, inscuelâts e laureâts, che a van inalgò a cirî un lavôr e la pussibilitât di realizâsi inte cariere e tal podê meti adun une famee. Intai prins mês di chest 2016 a son restâts intai 28 comuns de Cjargne mancul di 37 mil abitâts: il numar plui bas di simpri. Une situazion che no jere mai sucedude, nancje in timp di vuere. La implosion e je sot i vôi di ducj.
Ma la politiche e va dilunc a dâ rispuestis che no zovin, e va indenant a butâ fum intai vôi, a contâ dome bausiis, a fâ dome impromission cence tignince. Si sperave che, vint la president Serracchiani tignudis lis deleghis pai problemis de mont, la situazion e ves podût puartâ dai vantaçs. Nuie di fâ, la delusion e je stade no grande, ma grandone, come che e je stade grande la delusion viers il sindic di Tumieç, fedêl yes man de president, che fint cumò nol à produsût nuie di concret, se no chel di meti in vore i ordins che i rivin dai palaçs di Triest. Il fat po che al sedi stât nomenât ancje president de gnove UTI (che e à cjapât il puest de viere Comunitât di Mont) nus da inmò in plui di pinsirâ.
O sin aromai intes mans di Sant Ilario, protetôr de Cjargne, ma no dai siei predis che di masse timp in ca a tasin e no si fasin plui sintî. Massime chei de canoniche dal cjâf lûc, ritignûts dai ponts di riferiment. Cualchidun, sun chest cont, al dîs che a tasin parcè che al è convenient tasê par vie che il sindic Brollo al è il nevôt dal arcivescul emerit di Udin, Pieri Brollo, che al loghe juste apont a Tumieç. Altris, plui maliziôs, a pensin invezit che e sedi di mieç la anuâl “Mostre artistiche di Dieç”, che cence il fondamentâl contribût economic de Regjon e varès bielzà sierât, e inalore metisi cuintri la Serracchiani e l’assessôr Torrenti al devente une vore discomut.
Ma lis robis une volte no lavin dabon cussì. Ur ricuardin, a chei de canoniche di Tumieç, che in Cjargne e je nassude “Glesie Furlane” e la Clape Culturâl “Cjargnei Cence Dius”, che a vevin come ponts di riferiment, e animadôrs, predis come pre Checo Placerean, pre Antoni Beline, pre Josef Cjargnel, pre Laurinç Dentesant, pre Pieri Degan. Predis di cûr e di passion che a àn simpri scombatût pe Cjargne, pe mont furlane e pe lôr int. Tornait a scoltâ lis predicjis che a fasevin il dì de Sense, intun Plan de Vincule incolm di int, sot vie la Plêf Mari di San Pieri, al sarès inmò dut ce imparâ.
Inte ultime grande cunvigne sui problemis de mont, organizade a Tumieç (Cine Teatri David) de Arcidiocesi di Udin e dal vescul Battisti (Zenâr 1987), intes conclusions si po lei: 1) “Nol è pussibil assisti di rassegnâts al spopolâmint des Zonis di mont cence fâsi des domandis che a scugnin coinvolzi i podês a ducj i livei: politics sociâi e eclesiâi: ogni dì si siere une cjase, ogni dì un paîs al continue a murî. 2) I abitants des Zonis di mont a àn di vignî fûr de secolâr situazion di fatalisim, che ju puartâts a considerâ come scontade cheste situazion di emargjinazion, cence alternativis la strade de emigrazion: volê vivi in maniere dignitose in chestis Zonis dal Friûl al un dirit sacrisant e no une concession, scuasit sfuarçade, di cualchidun. Al è impuartant che i abitants di chestis Zonis a difindin cun cûr e dignitât i lôr valôrs, la lôr culture, la lôr storie e a savedin parâ cun dute la lôr braure la lôr identitât, lis lôr carateristichis e la lôr origjinalitât a traviers un impegn passionât che al devente determinant: masse dispès a son restâts sotans e cidins di front a dituarts di ogni sorte”. President Serracchiani, sindic Brollo, bonsignôr Agnul Zanello siino tornâts indaûr di 23 agns?
Ultime perle: Radio Rai Triest, intun telegjornâl de fin dal mês di Avost stât, nus à informâts che inte caserme Cantore di Tumieç, a pene disvuedade dai alpins, a podaressin rivâ, e jessi logâts, 300 profugos “richiedenti asilo”. E inmò une volte nissun proteste! La Cjargne Fidelis e sotane e rive a gloti aromai di dut e di plui! (mateu di prun)
Ladins dal Friûl pag.4 – Otubar 2016
D O C U M E N T S
Ricostruzion dal Friûl – Un model restât cence parêi
Une riflession su la ricostruzion di meti in vore daspò il taramot tal Apenin Centrâl
Taramot! Ai 23 di Avost al è tornât il taramot! Cheste volte a sei interessade dal disastri e je stade une aree dal Apenin Centrâl, tra Lazio, Marchis, Abruç e Molise. Paîs di mont, vieris, che no son rivât a resisti aes fuartis scossis. I muarts a son stâts uns 300, plui di tresinte ancje i ferîts. Passât il timp de emergjence za si fevele di ricostruzion, ma i interogatîfs a son cetancj. Il teritori di mont al compliche ogni cjosse. A coventaran sieltis claris e determinazion tal metilis in vore, invezit fint cumò e impere la cjacare. Ducj a san dut, e invezit no san proprite nuie. Mancul bardele e plui concretece. In chestis discussions, aspiet scontât, si à plui voltis vût iniment il “Model Friûl”, o sei l’unic esempli in Italie di ricostruzion puartade insom in maniere positive.
In rivuart us proponin une riflession, cetant interessante, di Paolo Medeossi publicade sul “Messaggero Veneto” dai 26 di Avost. Il test origjinâl al è stât voltât par furlan par cure de redazion.
Come intun vencul mai finît o tornìn a viodi lis imagjinis che o cognossin, o scoltin peraulis za sintudis, e torne la angosse in chest Paîs biel e crevadiç, cun borcs vieris rimpinâts sù pes monts, cressûts su teritoris tra i plui sismics dal mont. O vivin cence acuarzisi in piçui univiers pericolôs, ma la nature e à lis sôs cadencis e i siei rituâi, vierons e impreteribii. Nô furlans o cognossin dut chest, vintlu vivût su la nestre piel. E cumò o cjalìn sconciertâts lis imagjinis di cjasis sdrumadis, dulà che si olme purpûr cualchidune che, no si sa parcè, e à invezit rezût. A semein braçs disperâts che si jevin viers il cîl ae ricercje di jutori.
Nô o savìn cheste storie, chest dolôr che al sgjave inte anime e tal cjâf, cence lassâti mai, nancje cuant che si pense che dut al sedi finît. Invezit nol è cussì. Il Friûl cu lis ongulis, cun dincj, cun capacitât politiche e inteletuâl straordenarie, al è jessût dal sprofont in dîs agns di assolude dedizion, dal 1976 al 1986, dade di timp che e segne il grant romanç coletîf di cheste Regjon dal Nûfcent. I dâts a son cetant clârs: 74.006 cjasis comedadis, 16.276 tornadis a fâ sù gnovis su 18 mil sdrumadis. Tra chestis cifaris dal scomençâ e finî al è pussibil cjapâ dentri une vicende fintremai cumò contade a tocs, a cjapitui, a fragments, secont il pont di viste e la esperience personâl di cui che la conte. Al mancje invezit un afresc complessîf che al tegni cont di dut, al di là de sodisfazion e dal complasiment pal risultât finâl. Cun sintesi, la interie operazion e ven clamade “Model Friûl”.
Il prin a doprâ cheste definizion come titul di un libri al fo l’architet Luciano Di Sopra. A lui il president de Regjon, Toni Comelli, si jere indreçât par vê une stime precise dai dams che e tignìs dut câs cont purpûr dai intervents di riparazion cun sistemis anti-sismics. Di front a une cifare che e jere grandone, il Stât al rispuindè in maniere adeguade rindint disponibil un ordin di 16 miliarts di liris e decentrant i podês ae Regjon stesse dulà che intant si jere rivâts a un pat tra maiorance e oposizion.
Il “Model Friûl” al è restât cualchi cjosse di unic, forsit di utopistic e dificil di rivâ a copiâ, parcè che ogni disastri, purpûr inte someance dai senaris, al rapresente in fonts une storie specifiche. Storie condizionade dal lûc dulà che al è sucedût, des popolazions interessadis, da variabilis leadis a stradis, modalitâts dai socors, ete, sisteme di comunicazions. Par chestis resons la ricostruzion scomençade achì di nô tal 1976 (vuidade di Toni Comelli) e je inmò un fat a se inte tribulade odissee taliane a traviers i diviers flagjei de nature. E fo une rinassite nassude in maniere imediade, fint dal mês di Mai dal 1976, cuant che la int tra lis maseriis e decidè che i paîs a vevin di jessi tornâts a tirâ sù dulà che a jerin e cemût che a jerin. Une frase avuâl e je stade pronunciade îr (25 di Avost 2016 n.d.r.) dal sindic di Arquata, un dai comuns plui tibiâts dal taramot. Il “dulà che al jere e cemût che al jere”, secont une condividude volontât popolâr, al è il pont di fonde de partence, ma al domande sacrificis grandons e un spirt di iniziative plui fuart di dut.
I furlans indi forin bogns, za fa cuarante agns. Il tiessût sociâl al jere dal sigûr salt parcè che il front operatîf principâl al vignì rapresentât dai tecnics, des impresis, dai muradôrs, ma soredut des 90 mil fameis taramotadis, che si tirarin sù daurman lis maniis, inte union e cooperazion. Al fo il lôr spirt a garantî il sucès di leçs purpûr gnovis e validis fatis buinis dai politics. La vere ricostruzion e scomençà a inviâsi un an daspò dal taramot cuant che la int, lade a logâ intes cjasis prefabricadis daspò vê passât l’Unvier a Grau e Lignan, e tornà a vivi intai propris paîs.
Il prin Istât dal 1976, inmò no dal dut contât in ducj i siei aspiets, al fo une vore dûr, dentri vie des tendis. Il scuintri tra cui che al domandave une soluzion concrete, cui che vignint di Rome al imprometeve lis cjasis subite e cui che in maniere concrete al proviodeve timps luncs, al rivà ae massime tension. Cundut achel lis fuartis scossis di Setembar a consearin di cedi e di acetâ che si stralozàs viers la cueste, in cualchi maniere a vê fiducie. Che ai fin no vignì tradide, gran. Chest al sucedè in Friûl. Câs unic, cemût che si à vût iniment denant trat, intune Italie che, a scjadencis periodichis, e sa di scugnî paidî un montafin e di scugnî tornâ a scomençâ dal in prin. Epûr la nature e je simpri la stesse e e à cetante memorie, dal sigûr plui di chê dai oms. (paolo medeossi)
______________________________________________________________________________________
Gragnel di sperance: Agrimes di cûrs a’ lavin / pulvin di maseries / e i “fûcs” sdrumâz, pai Muarz / son vares sigjelades. / E dîs čondars penz di sangloz / a’ solcin prâz di disperazion / ta vite vuarfine e clopadice. / A’ si scolte la tiere / ch’a trime di fiere mortâl; îr, mari fedele e amorôse, / cumò nus fâs poure. / Enfre i grums dai claps al mene / a coves verdes il sarturc: / gragnel di sperance. (Gjeme Nodâl Chiapolino – Da “Âgrimes di cûrs” - Ed. Canova-Trevîs 1982)
_____________________________________________________________________________________
Ladins dal Friûl pag.5 – Otubar 2016
JOSEF MARCHET: I GRANCJ OMS DAL FRIÛL
Jeroni Aleandro: al contrastà lis tesis di Martin Luther
Inteletuâl protagonist de vite tra i secui diesim cuart e diesim cuint
Furlan si cualificave di bessôl Jeroni Aleandro e tâl lu clamarin tancj siei contemporanis, si ben che al fos natîf di Mote, citadele che e sta a cjaval de Livence, o sei sul confin fisic dal Friûl cul Venit. Partant no sarà cjosse fûr di scuare meti dentri la sô figure inte galarie dai Furlans innomenâts.
Par vie che al ve une part di prin plan intes controversiis buridis fûr de riforme di Luther (Martin Lutero), il so non al ven fûr di frecuent inte storie di chel moviment massime tra i scritôrs todescs. Plui di ducj si mostrin acanîts cuintri di lui l’Hutten, il Bartht, il Boxrn, che lu disin fi di un judeu, o di un cjaradôr. Lui invezit, intune difese di se stes cuintri l’Ultrich von Hutten si sarès proclamât fi di antîcs marchês de Istrie: il che al po jessi ancje vêr, par vie che il marchesât – no la Marcje – de Istrie e vignive conferide ancje in forme anuâl, par bêçs, a siôrs di chenti o ben forescj. Dal diplome di Carli V, che i concedè di meti tal so steme zentilizi la acuile imperiâl, al risulte che so pari si clamave Francesc e di une letare di Pauli Maurizio (stampadôr) al a semee che al fos un miedi e un filosof mentri la mari di Jeroni e jere impen une Bartolomea di Antonello Bonfiglio, di Vignesie.
Jeroni al nassè ai 13 di Fevrâr dal 1840. Al cressè a Mote fint a tredis agns po al fo mandât a studiâ a Vignesie, prime alì di un tâl Benedetto Brugnolo, po alì di Petronillo di Rimini. Ma, jessintsi inmalât, al tornà a cjase par podêsi rimeti. Vuarît al le ae scuele di Pauli Amalteo a Pordenon. Dut câs tal mês di Mai dal 1496 al jere une altre volte a Vignesie. Dilunc il carnevâl dal 1497, si cjatave in famee, cuant che e murì sô mari. Vint metût al mûr il vieri maestri dal paîs intune dispute publiche, al vignì invidât a cjapâ il so puest cuntun bon stipendi. So pari lu obleà a acetâ e, par vie che al voleve continuâ i siei studis, al cjolè in cjase un ciert Danêl di Padue, che al varès vût di insegnai la lenghe greghe e che invezit i jemplà il çurviel di bagulis astrologjichis.
Un barbe, de bande di sô mari, i proviodè ancje un maestri di ebreu, il spagnûl Mosè Perez di Leon, che in cjase di Aleandro si convertì al cristianisim. Di chest al semee che lui al ves imparade la lenghe cussì ben di fâ nassi la liende, acolzude dai nimîs, che al fos fi di ebreus. Dut cas intai siei diaris, scrits in trê lenghis, si incuintrin nome des rari fraris par ebraic. Ma a son masse e masse disferìntes lis sôs ocupazions e lis sôs vicendis che si davuelzerin tra il 1499 e il 1501.. Si sarès laureât in teologjie e filosofie. Al sarès stât cjolt sù dal Murano come maestri di ebraic di Sebastiano Priuli, arcivescul di Nicosie. Al varès tignût lezions su lis “Tuscolane” di Ciceron a un grup di nobii students. Al varès scrits libris di prose e poesie, che Jacopo di Purcie i domandave di podê viodi. In fin si sarès stabilît a Padue clamât di Angelo Leonino, vescul di Todi e nunzi apostolic alì dal guvier venit.
Intant, intai prins dîs dal 1501, al murive so pari par vie des conseguencis paididis intant de incursion dai turcs dal 1499. Simpri in chel an, forsit su segnalazion dal Leonino, il pape Alessandri VI al varès invidât l’Aleandro a Rome, destinantlu al ufici di segretari dal duche Valentino: ancje il Seckendorf, in polemiche cuintri di lui, lu acuse di jessi stât segretari dai Borgia. Ma di chest, intes sôs notazions autobiografichis no si cjate olme. Ma tal 1502 al murive Alessandri VI e il Valentino al scugnì sindilâsi.
Inte Vierte dal 1508 e sclopà la vuere tra Vignesie e l’Imperadôr Massimilian. In chê volte la famee dal Aleandro e fo bandide di Mote dal guvier venit, co e devi jessisi metude de bande de nobiltât furlane insoferent al domini venit. Jeroni al le cussì a parâsi a Parìs, in France, dulà che al rivà ai 4 di Jugn. Cun cheste vicende e scomence une altre, impuartante dade de sô ativitât: chê dedicade al insegnament che e comprent circje sîs agns e che i procurà une innomine cetant slargjade.
Tal 1514 al lassà la universitât e l’insegnament par metisi al servizi di Everart von der Marck, princip vescul di Liegi. Parie dal gnûf protetôr al tornà a Parìs l’an daspò pe incoronazion dal gnûf re Francesc I, e al passà l’Istât in cheste citât. Po al vignì mandât a Rome. Tal timp che venti jù al stave fasint i siei intrics a favôr dal vescul di Liegi, l’Aleandro al scugnì tratâ ancje cul gardenâl Giulio De Medici, cusìn dal segretari di stât dal pape Leon X. Cheste amistât i zovà, parcè che il gardenâl i domandà di deventâ so segretari. E al fo juste par intercession dal stes gardenâl che al podè otignî, tal 1518, che il guvier di Vignesie al gjavàs il bant cuintri i siei di famee, e i concedès i bêçs che a coventavin par podê comedâ lis lôr possessions in Friûl.
Ma nol durà a lunc nancje in cheste incarghe. Muart l’an daspò (1519) l’Imperadôr Massimilian, i sucedeve intai teritoris sometûts ai Asburgs, e tal titul imperiâl, il nevôt Carli, che al jere bielzà re di Spagne. Dilunc l’Istât daspò (Lui 1520) il pape al nomenà siei nunzis apostolics ae cort di Carli V – in chê volte in Flandrie – Martin Caracciolo e l’Aleandro, chest ultin cu la incarghe particolâr di ocupâsi de condane di Martin Luther e de repression dal moviment ereticâl.
L’Aleandro al rivà ae cort dal imperadôr ai 26 di Setembar, al le cun lui a Aquisgrane, dulà che al fo incoronât Imperadôr de Gjermanie, po a Colonie, in fin inte grande diete di Worms. La diete si vierzè ai 27 di Zenâr dal 1521. In chê assemblee al fevelà par trê oris, ai 13 di Fevrâr, ma nol rivà a evitâ che Luther, za scomunicât e scjampât par pôre di vignî copât, al vignìs clamât di persone a fâ valê lis sôs resons. Vadì che il document dal pape di Rome al fos sotponût a un gnûf esam e a altris discussions. Par altri a Worms l’Aleandro al de prove di grande pazienzie, cûr e indurance, al fasè apel a dutis lis sôs dotazions di sagacitât e di culture, ma nol podè istès rivâ a vêle vinte e cussì e le in strucs gran part de sô fondamentâl mission.
Al murì a Rome sul scomençâ dal 1542 e al fo sepulît a S. Grisogono, ma po al vignì traspuartât a Mote secont lis disposizions lassadis tal testament. Josef Marchet – test tirât fûr da “Il Friuli: uomini e tempi” - ridusût e voltât par furlan par cure de redazion)
_____________________________________________________________________________________
Ladins dal Friûl pag.6 – Otubar 2016
DAI FATS E DE CULTURE
DES TIERIS LADINIS
Lis premiazions dal concors “Mendranze ’n poejia”
E à vinçût la lenghe provençâl: il secont puest lu à cuistât la lenghe furlane
Col / Cuel S. Luzie (Bl) – Al è rivât insom sabide stade, 10 di Setembar, inte sale dai congrès di Reba/Arabba, cu la premiazion dai vincidôrs de novesime edizion, il concors nazionâl di poesie pes lenghis minoritariis “Mendranze ’n poejia” / “Minorancis in poesie” pe edizion 2015/2016 (il concors al è bienâl).
Cheste manifestazion e je stade ideade tal 2005 de maestre Teresa Pezzei, in chê volte assessôr dal comun di La Plì de Fodom, cu la intenzion di tignî vivis lis minorancis di lenghe tuteladis de leç 482. La smire che e saborave Teresa Pezzei e jere chê di unî il sintiment identitari des comunitâts minoritariis e condividi la voie di fâ cognossi e valorizâ la proprie lenghe cu la passion pe poesie, forme leterarie dificil di componi ma che e da un valôr a ogni peraule scrite, un sens a ogni viers, e che e inricjîs il lengaç e il patrimoni culturâl di ogni minorance di lenghe.
Daûr la regjie di Zuanpauli Soratroi, la referent ae culture dal comun di La Plì, Michela Lezuo, e à fat i onôrs di cjase, cun daûr Luca Agostini, dean dal Istitût Ladin “Cesa de Jan”, organizadôr de manifestazion.
A cheste edizion a àn cjapât part 44 poetis, par un totâl di 146 oparis in concors. Lis minorancis di lenghe presints a jerin il ladin dolomitan, il furlan, il sardegnûl il grêc, il franc-provençâl, il cimbri, l’arbëreschë, il sloven, l’ocitan e il gjermanic (antîc alt todesc). Il president dal Istitût “Cesa di Jan”, rivant insom al propri intervent al à ringraziât i components de zurie dal concors pal lavôr davuelt. La zurie e jere cussì componude: president Domenico Morelli, e po Marzia Caria, Lilia Slomp Ferrari, Andrea Nicolussi Golo, Giuliana Bellodis e Lucia Trusgnach.
La cunvigne e je stade legrade des cjançons de Piçule Corâl “Col di Lana”, direzude des maestris Luigina Dorigo e Reica Roilo. Inmò, dilunc la serade al è stât ancje presentât il video “La stria dal Sas de Stria”, realizât de classe 5° de Scuele Mezane di La Plì de Fodom dilunc l’an scolastic 2015/2016.
A chest pont Zuanpauli Soratroi al à clamât sul palc i arlêfs des scuelis che a son stât premiâts inte sezion risiervade ae prose, consegnantjur il diplome e une litografie realizade in acuarel, opare di G. Troiano. Il presentadôr al à inmò ricuardât che aes scuelis ur larà purpûr un premi in bêçs, cemût che al jere proviodût dal regolament.
Il tierç premi, pe sezion prose, al è lât a Sebastianus Pintus de tierce classe de Scuele Secondarie di Florianas (Sassari) che al à proponût par sardegnûl (Grascia Deledda – Grazia Deledda). Il secont premi al è lât impen ae classe IV de scuele Primarie di Pantianis e Merêt di Tombe, che e fâs riferiment al Comprensîf di Basilian e Sedean (Udin), che e à proponût par furlan “I mistîrs dal Tiliment - I mestieri del Tagliamento”. In fin, il prin classificât inte categorie al è stât l’arlêf Loris Mochor de classe V de Scuele Primarie “P. Tomazic” di Trebician, che e fâs riferiment al Comprensîf di Opicine (Triest), cu la opare par sloven dal titul: “Mark carovnice in caronbi kamen” - “Il buio, le streghe e la pietra magica”.
Simpri par chel che al inten lis scuelis, pe sezion poesie, e à vinçût il tierç premi la classe I/b de Scuele Secondarie di prin grât di Auronzo di Cjadovri (Belun), cu la poesie “Monte Piana”, par ladin inte varietât di Auronzo. Il secont premi lu à cuistât impen l’arlêf Louren Giraudo de l’Escolo de Sanctio Lucio di Gambero Scuro (Cuneo), che par provençâl al à scrite la poesie “L’estabi” - “La stalla”. La arleve Lidia Arru de classe III de Scuele Mezane di Florianus (Sassari), che e fâs riferiment al Comprensîf “Antonio Gramsci” di Florianus, cu la la poesie “No b’est est pius” - “Non c’è più”, par sardegnûl, e à vinçût il prin premi.
La serade e je rivade insom cu la premiazion dai autôrs maiôrs des poesiis che a àn vinçût. In premi l’aromai innomenade “Naghena da mont”, riproduzion, in edizion uniche, dal garoful salvadi di mont, opare de dite di oresinerie“Mastro 7” di Trent.
Il tierç premi al è stât consegnât a Andreina Trusgnach cu la poesie “Zivljenje – La vita”, par sloven. Il secont premi al è stât dât a Viviana Mattiussi, cu la poesie “Lenga di cjera” - Lingua di terra”, par furlan. Il prin premi al è stât in fin assegnât a Anneto Arneodo, cu la poesie “Outourn – Autunno”, par provençâl. Cheste la motivazion: “Cun viers incisîfs e malibiants la imagjine dal Autun si intortee intun paisaç che al riclame lis pineladis di Segantini”.
Come che al jere sucedût pes passadis edizion, la lenghe ladine dal Friûl si è fate onôr ancje in cheste edizion dal concors riservât aes minorancis di lenghe. Minorancis simpri plui emargjinadis e dismenteadis, che dome la passion di pôcs e, soredut, la leterature in poesie e in prose, a rivin a daur la sgrimie par podê resisti e podê tramandâ cussì ai propris fruts la lenghe e lis tradizion dal timp passât, che no je dome memorie cence un dret, ma radiis par podê programâ e puartâ indenant miôr il presint, simpri plui dificil e complicât. Viôt il resint fenomen epocâl de imigrazion foreste che nus sta interessant come un burlaç, che no sin rivât inmò a capî, e a cjatâ la fate dai problemis che al sta impreteribilmentri puartantsi daûr.
Un graziis i va inalore al Istitût Ladin “Cesa de Jan”, che al va dilunc a proponi chest concors par unî lis minorancis “cu la scuse” de leterature, par unî simpri di plui i Ladins des Dolomitis, dal Friûl e dal Grison de Svuizare. La culture e paie simpri e e fâs dal ben. Lis vueris, lis bombis e i svindics a puartin dome muarts, distruzion e asse tra la int, tra i popui. Fasìn in mût che la culture e copi la vuere cussì a tasaran par simpri lis armis. (edelweiß)
_____________________________________________________________________________________________________________________________________________________________
Ladins dal Friûl pag.7 - Otubar 2016
INTAI PRÂTS DE CULTURE FURLANE
Memoreant Siro Angeli: poete maiôr de nestre tiere
A son bielzà passâts 25 agns che nus a lassâts e nol è just dismenteâlu
Cesclans di Cjavaç – Za fa vincjecinc agns, ai 22 di Avost dal 1991, al murive a Tumieç a 78 agns Siro Angeli, une tra lis vôs plui altis dal Nûfcent leterari furlan e talian. Chest scritôr libar, che al à savût variâ la sô ativitât intai diviers cjamps, di Cesclans, il sô piçul paîs di nassince al rivà a lâ sù su la sene leterarie, teatrâl e fintremai televisive di une Italie che nancje no saveve dulà che e jere la Cjargne, che tancj a poderin scuvierzi propite a traviers lis imagjinis di Angeli, che al interpretave la part di Barba Zef tal film che al puartave come titul juste chest non.
Par un curiôs mecanisim de societât mediatiche, inte memorie dai stes furlans Siro Angeli al è plui cognossût par cheste part di atôr se no pe sô slargjade ativitât di autôr di tescj pal teatri, senegjatôr, poete e romanzîr. Emigrant inteletuâl bielzà di zovin al partì de sô Cjargne (ognun cui pòuc, cui tant – al tradisc. Jò j ai fat la mê part – scomenzât da pizzul -, cun mê mari e il gno paîs) al scrivè. Daspò i studis al liceu Stellini di Udin, al fo selezionât par lâ a frecuentâ la Scuele Normâl Superiôr di Pise, come un altri grant scritôr furlan: chel Carli Sgorlon che daspò la muart di Angeli al proponè di titulai il Teatri Gnûf di Udin sostignint che “Angeli al è un scritôr dulà il popul furlan al po verementri spieglâsi e tornâ a cjatâsi, parcè che al è un autôr che al condivît ad in plen l’incussient coletîf dai furlans”. Ma titulazions no ’nd è stadis, ni a Udin e ni a Tumieç, dulà che si podeve dedicai almancul la Biblioteche Civiche.
Ai numerôs lavôrs pal teatri e oparis in viers, al zontà la ativitât di critic pal cine e pal teatri par cuotidians e rivistis, e al lavorà in Rai dal 1955 par passe vincj agns come vicediretôr dal tierç programe e condiretôr dai servizis di prose radiofonics. Biografie e poesie si incrosarin in lui ae ocasion de pierdite de prime femine Liliana, che i dedicà il cjançonîr “La ultima libertà” (1962). Al fo un colp une vore dûr e dome tancj agns daspò, tal 1978, Angeli si tornà a maridâ cu la poete Alida Airighi, par lâ a logâ a Zurì, in Svuizare. Cundut che al jere lontan, al vivè simpri il leam cul Friûl in maniere passionade: e il taramot dal 1976 al invià in lui la vene poetiche par furlan in racueltis poetichis sugjestivis come “L’aga dal Tajament” (1976) e “Barba Zef e jo” (1985).
La formazion culturâl di Siro Angeli e risintì dai inflùs des principâls corints leterariis dal Nûfcent, come il crepuscolarisim e l’ermetisim. Cemût che si à vût iniment denant trat al podè frecuentâ la Scuele Normâl Superiôr di Pise dulà che al fo arlêf di Attilio Momigliano e Luigi Russo. Cun Russo si laureà tal 1939 cuntune tesi sul teatri di Agnolo Fiorenzuola. Dilunc i agns Trente al cognossè e al strenzè amicizie cui poetis Giorgio Caproni e Alfonso Gatto, cul pitôr Renato Gottuso e cul fi di Luigi Pirandello, Stefano.
Tal 1937 si screà come poete cu la racolte “Il fiume” che e vignì recenside in maniere favorevul di Diego Valeri, dutun in chel al metè in sene il so prin drame teatrâl, “La casa”, che al rapresentà il prin tassel de cussì clamade “Trilogjie cjargnele” che e sarà completade da “Mio fratello ciliegio” e “Dentro di noi”. La sô ativitât di autôr di dramis e fo preseade di Silvio D’Amico, che tal secont daspò vuere lu clamà a colaborâ ae redazion de “Enciclopedia dello Spettacolo”.
A partî dai agns Sessante al intensificà la sô produzion poetiche, une vore preseade de critiche par vie che al savè coniugâ la rigorose tradizion classiche e umanistiche, che e rapresentave une part fondamentâl de sô formazion culturâl, a un profont interès pes corints che a diferenziarin la poesie taliane dal Nûfcent, prime fra dutis l’ermetisim. Tal 1976 al vincè il “Premi Nazionâl Leterari Pise” pe sezion poesie. (von zercläre)
_____________________________________________________________________________________________________________________________________________
Siro Angeli e la lenghe mari
Scuasit in cidin, il non di Siro Angeli al è tornât a comparî in diviersis publicazions furlanis e ducj a pandin l’augûr che la sô no sedi une presince episodiche e casuâl, par vie che cheste presince e à credenziâls prestigjosis intai siei viers e tal so teatri, scrits par talian si ben, ma spieli fedêl di situazions e spirts cetant furlans. La sô trilogjie teatrâl, cjapade adun sot il titul “Gente di Carnia”, e reste une testemoneance impuartante, che si lei ore presint cun comozion, cun dut che a sedin mudâts i timps e lis prospetivis.
Cun “altre vôs” al torne il poete ae sô tiere, ae ricercje dal timp pierdût, scuasit a volê tornâ a costruîsi des radrîs, a volê tornâ a vuadagnâsi une identitât a traviers lis memoriis. Ogni sô poesie e je come une lum impiade sot il ritrat dai siei di cjase, che a no son plui: la mari, il pari, il barba Agnul, i nonos... E par vie che inte sô cjase des memoriis no si po jentrâ cul cjapiel sul cjâf, chestis poesiis a son semplicis, voludis di pueste semplicis (ma ricjis di une gracie savinte). A son traviersadis di un lancûr dolint, une maluserie segantiniane, a semearessin a voltis fintremai dominadis di un ciert fatalisim che si lee ae rinuncie, ma po il suspîr al cuiste l’aspiet incuietant dai sintiments di colpe: il poete al à bandonât la sô tiere e al è come se al ves tradît la mari; cumò la sô cjase e je il ream dai ragns e alte e cres la jerbe tal so bearç. Se lui al torne, si sint “forest”: nissun lu acuse, se no la sô vôs interiôr. Lui al à disertât e no ’nd è pâs, se no tornant a scomençâ dal in prin: e velu tornâ a percori inte sô lenghe mari i motîfs che a jerin bielzà jentrâts intes sôs tematichis par talian. La sô anime si lave inte aghe frescje de sô lenghe: ogni poesie e devente un particule di memorie che i vierç la comunion cui siei muarts e e torne a dai la sô umanitât ad in plen. (Test tirât fûr de “Antologjie de Leterature Furlane” / II Edizion – B. Chiurlo e A. Ciceri – Edizions Aquilee / Tumieç 1976)
______________________________________________________________________________________
Ladins dal Friûl pag.8 – Otubar 2016
SCRITÔRS E LIBRIS IN MARILENGHE
Pre Zaneto: un tra i maiôr poetis popolârs dal Nûfcent
Al à publicât su la“Vite Catoliche” lis sôs rimis par plui di un cuart di secul
Za fa cualchi mês al è jessût un gnûf libri, curât di Serena Fogolini e publicât par cure de Vite Catoliche (che si è zovade dal sostegn de Provincie di Udin, dal comun di Porpêt, de Filologjiche e dal Cirf ), che al à par titul “Don Giovanni Schiff (1872/1947) - Pre Zaneto, poete dal popul”, Pasian di Prât 2016, pp.206.
Pre Zaneto, o sei Zuan Schiff, nassût tal 1872 a Porpêt e muart a Percût tal 1947, dal sigûr al pues sei considerâ un tra i plui popolârs poetis furlans dal prin Nûfcent. Al è stât plevan di Percût ma, plui dal ministeri pastorâl, i plaseve poetâ par furlan scrivint poesiis umoristichis satirichis sul custum e lis betincis dal timp. Li sôs composizions a vevin dispès une conclusion di critiche moralistiche. Ve par esempli ce che al scriveve: “Maladete ostarie! Al diseve Renzo tal libri imortâl/ di Manzoni, parcè li si disgrade/ l’omp fin sot di qualunque nemâl/ c’al bêf sôl quanche al sint la bisugne”. (Vite Catoliche – 3 Dicembar 1944).
Ogni setemane e par passe un cuart di secul prime de ultime vuere, al mandave une sô poesie ae “Vite Catoliche”, il setemanâl publicât de arcidiocesi di Udin, e i letôrs aromai lu cognossevin e a lavin daurman a leile parcè che lis sôs rimis a pituravin i costums (ancje politics) dal timp secont l’antîc sproc di De Santeul ,”Castigat ridendo mores”. Ae stesse maniere pre Zaneto al cirive ancje di corezi lis malegraciis dai siei parochians predicjant simpri par furlan e doprant la arme de satare legre. O podìn in cheste maniere dî che tal timp dal fassio in Friûl cheste e je stade la uniche oposizion, su la cjarte stampade, a un regjim grubian e arogant. Tant che a un ciert pont, daspò des minacis fisichis, la federazion dal fassio di Udin e olsà a lâ alì dal vescul a protestâ, otegniint la proibizion par pre Zaneto di poetâ par furlan.
La proibizion dal furlan e ve une rispueste dibot comiche, parcè che pre Zaneto al zirà l’ostacul scrivint in cheste maniere: “ci cimiavano le stele e la luna pal loro boro ci lusiva...” che e jere une maniere umoristiche di doprâ il furlan menant pal boro i sorestants. Cuant che tal 1943 al è colât il regjim fassist e e je vignude a mancjâ ancje la improibizion dal scrivi par furlan, propit su “Vite Catoliche” pre Zaneto al invidave ducj i letôrs a tornâ a saludâ cul “mandi”, come che si veve simpri fat in Friûl. Sun chest cont o podìn inalore dî che no dome, pai fassiscj, lis poesiis par furlan di Zaneto a jerin sintudis come un pericul cuintri la italianitât di chestis tieris, ma la stesse lenghe furlane pai menadôrs nazionaliscj di Rome e rapresentave un ostacul, pericolôs, tal imponi la italianitât al Friûl. Une azion che, magari cussì no, e je continuade ancje daspò la colade dal fassio, e e je presint inmò in dì di vuê, ancje cu la poie dal gnûfs media. Baste dome ricuardâ che il ricognossiment dai ladins furlans come minorance, e il furlan come lenghe, cemût che par altri e proviodeve la gnove Costituzion republicane al articul 6, al è rivât dome tal 1999 cu la leç 482. Une leç che par altri no je mai stade aplicade ad in plen, co e je stade disvuedade an par an des risorsis finanziariis che a coventin par fâle funzionâ.
“Chest poete – al à sotliniât Faggin – nol à vût la innomine che al varès mertât a bon dirit”. Ancje Pasolini lu à laudat pe sô “fuarce espressive elementâr” tant di rivâ a includilu inte sô antologjie “Poesia dialettale del Novecento” dal 1952. E lauts a Zaneto i son rivadis ancje di Zuan Franc D’Aronco che lu à metût dentri intes sôs antologjiis.
Inte sô presentazion, inte jentrade dal volum curât de brave Serena Fogolini, Pieri Fontanin president de Provincie di Udin, al scrîf: “Chest prin curât ritrat di Pre Zaneto nus presente une personaç pardabon carismatic, impegnât plui che inte divulgazion de peraule di Diu, inte valorizazion de sô tiere, dal so popul e de sô lenghe. Une azion che e viôt protagonist un predi, une altre testemoneance dal impegn impuartant de Glesie Furlane inte difese de identitât locâl.
Se cualchi trat de sô vite al è vignût fûr in maniere clare, dute inmò di studiâ e je la sô produzion poetiche siore e pôc indagade. Un aprofondiment plui che dovût che al zovarès cence dubi a insiorâ il studi dal patrimoni leterari dal Friûl”.
La schede: S. Fogolini (par cure di), “Don Giovanni Schiff (1872-1947) – Pre Zaneto, poete dal popul”, Ed. “La Vite Catoliche”, Pasian di Prât 2016, pp.206 .
_______________________________________________________________________________________________
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes - Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kab_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn